CELEX: 31988R2062
Language: el
Date: 1988-07-11 00:00:00
Title: Κανονισμός (ΕΟΚ) αριθ. 2062/88 της Επιτροπής της 11ης Ιουλίου 1988 για την τροποποίηση του κανονισμού (ΕΟΚ) αριθ. 664/88 για τη συνέχιση των ενεργειών προώθησης των πωλήσεων και διαφήμισης στον τομέα του γάλακτος και των γαλακτοκομικών προϊόντων που αναφέρονται στον κανονισμό (ΕΟΚ) αριθ. 723/78

Avis juridique important

|

31988R2062

Κανονισμός (ΕΟΚ) αριθ. 2062/88 της Επιτροπής της 11ης Ιουλίου 1988 για την τροποποίηση του κανονισμού (ΕΟΚ) αριθ. 664/88 για τη συνέχιση των ενεργειών προώθησης των πωλήσεων και διαφήμισης στον τομέα του γάλακτος και των γαλακτοκομικών προϊόντων που αναφέρονται στον κανονισμό (ΕΟΚ) αριθ. 723/78  

Επίσημη Εφημερίδα αριθ. L 181 της 12/07/1988 σ. 0034 - 0034

***** ΚΑΝΟΝΙΣΜΟΣ (ΕΟΚ) αριθ. 2062/88 ΤΗΣ ΕΠΙΤΡΟΠΗΣ  της 11ης Ιουλίου 1988  για την τροποποίηση του κανονισμού (ΕΟΚ) αριθ. 664/88 για τη συνέχιση των ενεργειών προώθησης των πωλήσεων και διαφήμισης στον τομέα του γάλακτος και των γαλακτοκομικών προϊόντων που αναφέρονται στον κανονισμό (ΕΟΚ) αριθ. 723/78  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1079/77 του Συμβουλίου της 17ης Μαΐου 1977 περί της εισφοράς συνυπευθυνότητας και περί των μέτρων προς διεύρυνση των αγορών γάλακτος και γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1894/87 (2), και ιδίως το άρθρο 4,  Εκτιμώντας:  ότι ο κανονισμός (ΕΟΚ) αριθ. 664/88 της Επιτροπής (3) προβλέπει τη συνέχιση των ενεργειών προώθησης και διαφήμισης στον τομέα του γάλακτος και των γαλακτοκομικών προϊόντων· ότι λαμβάνοντας υπόψη τα χρηματικά μέσα που έχουν προβλεφθεί για την ενέργεια αυτή, θα πρέπει να αφιερωθεί ένα μέρος των χρημάτων στη στήριξη ενός σχεδίου που αποσκοπεί στην προώθηση, σε ευρωπαϊκό επίπεδο και στον τομέα της υγείας, της κατανάλωσης των γαλακτοκομικών προϊόντων· ότι είναι χρήσιμο να προβλεφθεί επίσης η χρηματοδότηση ενός σχεδίου που αποσκοπεί στην εξέταση της χρησιμότητας ή μη της δημιουργίας ενός κοινοτικού συμβόλου για την προώθηση των γαλακτοκομικών προϊόντων·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Ο κανονισμός (ΕΟΚ) αριθ. 664/88 τροποποιείται ως εξής:  1. Στο άρθρο 1 παράγραφος 1, προστίθεται το εξής εδάφιο:  «Ενθαρρύνονται επίσης οι ενέργειες που αποσκοπούν:  - στη στήριξη της προωθήσεως σε ευρωπαϊκό επίπεδο και στον τομέα της υγείας της καταναλώσεως των γαλακτοκομικών προϊόντων,  - στην εξέταση της σκοπιμότητας δημιουργίας ενός κοινοτικού συμβόλου για την προώθηση των γαλακτοκομικών προϊόντων.  Η Επιτροπή αρχίζει για το σκοπό αυτό διαδικασία διαγωνισμού.»  2. Στο άρθρο 2 παράγραφος 1, οι όροι «παράγραφοι 1 και 2» αντικαθίστανται από τους όρους «παράγραφος 1 πρώτο εδάφιο και παράγραφος 2».  3. Στο άρθρο 2, η παράγραφος 2 αντικαθίστανται από το εξής κείμενο:  «2. Η κοινοτική συμμετοχή περιορίζεται στο 90 % των δαπανών. Εντούτοις η συμμετοχή φθάνει το 100 % όταν πρόκειται για ενέργειες για την προώθηση του συμπυκνωμένου βουτύρου και για τις ενέργειες που αναφέρονται στο άρθρο 1 παράγραφος 1 δεύτερο εδάφιο.»  4. Στο άρθρο 2 παράγραφος 4, στο άρθρο 4 παράγραφος 2 στοιχείο β) δεύτερη περίπτωση και στο άρθρο 8 παράγραφος 1, οι όροι «παράγραφος 1» αντικαθίστανται από τους όρους «παράγραφος 1 πρώτο εδάφιο».  Άρθρο 2  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 11 Ιουλίου 1988.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 131 της 26. 5. 1977, σ. 6.  (2) ΕΕ αριθ. L 182 της 3. 7. 1987, σ. 32.  (3) ΕΕ αριθ. L 69 της 15. 3. 1988, σ. 13.